বরিশাল বিভাগীয় শহরের সব চেয়ে কাছের জেলা ঝালকাঠি। বরিশাল সিটি কর্পোরেশন নির্বাচনকে ঘিরে মুখর নগরী। নির্বাচনে নৌকা প্রতীকের প্রার্থী সেরনিয়াবাদ সাদিক আব্দুল্লাহর পক্ষে প্রচার প্রচারণা শুরু করেছে ঝালকাঠি জেলা আওয়ামী লীগ। সংবাদ সম্মেলন করে তারা আনুষ্ঠানিকভাবে এ প্রচারণা শুরু করেন। গতকাল বৃহস্পতিবার বিকেলে জেলা পরিষদ মিলনায়তনে সংবাদ সম্মেলনের আয়োজন করা হয়। এতে বক্তব্য দেন পৌর আওয়ামী লীগের সাধারণ সম্পাদক মো. মাহাবুব হোসেন, কৃষক লীগ সভাপতি আব্দুল মান্নান রসুল ও জেলা আওয়ামী লীগের সাংগঠনিক সম্পাদক তরুন কর্মকার। বক্তারা বরিশাল সিটি নির্বাচনে ঝালকাঠি জেলার সকল নেতাকর্মীকে আওয়ামী লীগ মনোনীত প্রার্থীর প্রচারণায় অংশ নেওয়ার আহ্বান জানান। এছাড়াও ঝালকাঠিতে বসবাসকারীদের মধ্যে বরিশাল সিটির ভোটারদের নৌকায় ভোট দেওয়ার অনুরোধ করেন আওয়ামী লীগ নেতৃবৃন্দ।